2020. gada 17. martā Noteikumi Nr. 145

Rīgā (prot. Nr. 15 17. §)

Prasības mazumtirdzniecības uzņēmumiem, kas piegādā mājputnu olas vai ziedo dzīvnieku izcelsmes pārtiku

## Izdoti saskaņā ar

Pārtikas aprites uzraudzības

likuma 4. panta 19. punktu

1. Noteikumi nosaka prasības mazumtirdzniecības uzņēmumiem, kas veic šādas vietēja mēroga papildu ierobežotas darbības saskaņā ar Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, 1. panta 5. punkta "b" apakšpunkta "ii" un "c" apakšpunktu:

1.1. mazā daudzumā ziedo saldētu svaigu gaļu, saldētus svaigus un svaigus sagatavotus zvejniecības produktus vai mājputnu olas (turpmāk – pārtika) citiem mazumtirdzniecības uzņēmumiem;

1.2. mazā daudzumā piegādā mājputnu olas citiem mazumtirdzniecības uzņēmumiem.

2. Šo noteikumu izpratnē cits mazumtirdzniecības uzņēmums, kam atļauts saņemt ziedošanai paredzēto pārtiku, ir biedrība, nodibinājums, reliģiska organizācija vai tās iestāde, kas nodarbojas ar labdarību un ir reģistrēta Pārtikas un veterinārajā dienestā saskaņā ar normatīvajiem aktiem par pārtikas uzņēmumu atzīšanas un reģistrācijas kārtību.

3. Šo noteikumu izpratnē mazs daudzums ir līdz 30 procentiem no kopējā mazumtirdzniecības uzņēmuma realizētā pārtikas daudzuma mēnesī.

4. Darbība uzskatāma par vietēja mēroga ierobežotu darbību, ja mazumtirdzniecības uzņēmums piegādā mājputnu olas vai ziedo pārtiku 200 kilometru rādiusā no tā uzņēmuma atrašanās vietas, kuram pārtika tiek piegādāta.

5. Mazumtirdzniecības uzņēmumi ziedošanai paredzētu svaigu gaļu, svaigus un svaigus sagatavotus zvejniecības produktus drīkst sasaldēt derīguma termiņa laikā, nodrošinot strauju temperatūras pazemināšanos tā, ka temperatūra produkta iekšienē sasniedz ne vairāk kā –18 °C. Šādi sasaldētas gaļas, sasaldētu svaigu un svaigu sagatavotu zvejniecības produktus marķē, norādot sasaldēšanas datumu, un to derīguma termiņš nedrīkst būt ilgāks par 30 dienām.

6. Mazumtirdzniecības uzņēmumi mājputnu olas no 22. dienas pēc izdēšanas līdz minimālā derīguma termiņa "ieteicams līdz..." beigām drīkst piegādāt vai nodot ziedošanai citiem mazumtirdzniecības uzņēmumiem, kas var nodrošināt mājputnu olu termisku apstrādi pirms to nonākšanas pie galapatērētāja.

7. Mazumtirdzniecības uzņēmums, kas piegādā mājputnu olas vai ziedo pārtiku, kā arī cits mazumtirdzniecības uzņēmums, kuram pārtika tiek piegādāta, nodrošina:

7.1. pārtikas un mājputnu olu izsekojamību;

7.2. uzņēmuma atbilstību Eiropas Savienības un Latvijas normatīvo aktu prasībām pārtikas aprites jomā.

Ministru prezidents A. K. Kariņš

Zemkopības ministrs K. Gerhards